b'\n_START_ARTICLE_\nArkadi ja Boris Strugatski\n_START_PARAGRAPH_\nArkadi Natanovit\xc5\xa1 Strugatski (ven. \xd0\x90\xd1\x80\xd0\xba\xd0\xb0\xd0\xb4\xd0\xb8\xd0\xb9 \xd0\x9d\xd0\xb0\xd1\x82\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\xa1\xd1\x82\xd1\x80\xd1\x83\xd0\xb3\xd0\xb0\xd1\x86\xd0\xba\xd0\xb8\xd0\xb9; 28. elokuuta 1925 Batumi, Gruusian SNT \xe2\x80\x93 12. lokakuuta 1991 Moskova) ja Boris Natanovit\xc5\xa1 Strugatski (ven. \xd0\x91\xd0\xbe\xd1\x80\xd0\xb8\xd1\x81 \xd0\x9d\xd0\xb0\xd1\x82\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\xa1\xd1\x82\xd1\x80\xd1\x83\xd0\xb3\xd0\xb0\xd1\x86\xd0\xba\xd0\xb8\xd0\xb9; 14. huhtikuuta 1933 \xe2\x80\x93 19. marraskuuta 2012 Pietari) eli Strugatskin veljekset ovat tunnetuimpia neuvostoliittolaisia tieteiskirjailijoita. He kirjoittivat teoksensa yhteisty\xc3\xb6ss\xc3\xa4._NEWLINE_Arkadi Strugatski oli koulutukseltaan japanin kielen k\xc3\xa4\xc3\xa4nt\xc3\xa4j\xc3\xa4. Boris Strugatski oli matemaatikko ja t\xc3\xa4htitieteilij\xc3\xa4. Veljesten teoksissa el\xc3\xa4v\xc3\xa4t rinnakkain sek\xc3\xa4 humanistiset ett\xc3\xa4 luonnontieteelliset teemat._NEWLINE_Boris Strugatski kirjoitti veljens\xc3\xa4 kuoleman j\xc3\xa4lkeen viel\xc3\xa4 kaksi romaania, mutta keskittyi l\xc3\xa4hinn\xc3\xa4 kantaa ottavaan kirjoitteluun demokraattisen opposition lehdist\xc3\xb6ss\xc3\xa4. H\xc3\xa4n k\xc3\xa4vi my\xc3\xb6s oppositiolehti Novaja Gazetassa kirjeenvaihtoa Mihail Hodorkovskin kanssa tulevaisuudenvisioistaan.\n_START_SECTION_\nKirjallinen tuotanto\n_START_PARAGRAPH_\nKommunistisen utopiakirjallisuuden parissa uransa 1950-luvulla aloittaneet Strugatskit joutuivat 1960-luvun lopulla sensuurin hampaisiin v\xc3\xa4hent\xc3\xa4ess\xc3\xa4\xc3\xa4n teknologisia painotuksia ja keskittyess\xc3\xa4\xc3\xa4n heijastamaan oman aikansa todellisuutta mielikuvituksellisten elementtien avulla ja yleiss\xc3\xa4vyn muuttuessa pessimistisemm\xc3\xa4ksi. My\xc3\xb6hemm\xc3\xa4st\xc3\xa4 linjastaan kirjailijat itse k\xc3\xa4ytt\xc3\xa4v\xc3\xa4t nimityst\xc3\xa4 "yhteiskuntafantasia". Se tarjoaa kriittisen n\xc3\xa4k\xc3\xb6kulman nykyhetken ilmi\xc3\xb6ihin esitt\xc3\xa4m\xc3\xa4ll\xc3\xa4 ne et\xc3\xa4\xc3\xa4nnytetyss\xc3\xa4 muodossa (eli k\xc3\xa4rjistettyin\xc3\xa4 ja fantasiamaailmaan sijoitettuna)._NEWLINE_Strugatskien teoksista tunnetuimpia on Stalker: Huviretki tienpientarelle (1972), jonka pohjalta Andrei Tarkovski ohjasi elokuvan Stalker (1979). My\xc3\xb6s Fjodor Bondart\xc5\xa1ukin ohjaama elokuva Asuttu saari pohjautuu heid\xc3\xa4n teokseensa.'